Laipsnis (gramatika)

Laipsnis – gramatikos terminas, kuriuo vadinamas ypatybės kiekio skirtumas. Išskiriami trys pagrindiniai laipsniai: nelyginamasis (baltas), aukštesnysis (baltesnis) ir aukščiausiasis (balčiausias)

 Būdvardis 
Lietuvių kalboje išskiriami penki būdvardžio laipsniai:
 Nelyginamasis (gẽras, gerà, gẽra)  – ypatybė nelyginama;
 Aukštėlesnysis, sudaromas su priesaga -ėlesn-, bevardė g. -ėliau (gerėlèsnis, gerėlèsnė, gerėliaũ) – ypatybė šiek tiek intensyvenė lyginant su kito objekto ypatybe;
 Aukštesnysis, sudaromas su priesaga -esn-, bevardė g. -iau (gerèsnis, gerèsnė, geriaũ) – ypatybė intensyvesnė negu kito objekto;
 Aukščiausiasis, sudaromas su priesaga -iaus- (geriáusias, geriáusia, geriáusia) – ypatybė intensyviausia visoje objektų grupėje;
 Visų aukščiausiasis, sudaromas su įvardžiais pats,-i (visų) ir aukščiausiojo laipsnio forma (pàts (visų̃) geriáusias, patì (visų̃) geriáusia, visų̃ geriáusia) – ypatybė išskirtinai intensyvi tarp visų objektų.

Kitose kalbose esama supletyviai laipsniuojamų būdvardžių:  'geras' – melior 'geresnis' – optimus 'geriausias',  'geras' – βελτίων = beltī́ōn 'geresnis' – βέλτιστος = béltistos 'geriausias'. Lietuvių kalboje supletyvių būdvardžių nelikę.

Laipsniuojami kokybiniai būdvardžiai, o iš jų tik tie, kurių reiškiama ypatybė yra kintama ir gali būti įvairiai vertinama. Tad lietuvių kalbos būdvardžiai apygeris, požalis, mažytis, mažiukas, batuotas, rasotas, medinis, geležinis, basas, pėsčias, šėmas laipsniuojami nebus.

Lietuvių kalboje būdvardžiai laipsniuojami vientisiniu būdu, t. y. prie kamieno jungiant minėtąsias priesagas, tad sudėtinės formos labiau geras, labiausiai geras laikomos klaida. Tačiau tokie pasakymai, kaip Jis labiau geras nei blogas nėra klaida, nes čia lyginamos ne keleto objektų ypatybės, o priešinamos to paties (atitinka pasakymą Jis ne tiek blogas, kiek geras). Kitose kalbose sudėtinė būdvardžių laipsnių daryba įprasta arba vienintelė įmanoma: pavyzdžiui, anglų kalboje vientisiniu būdu laipsniuojami tik vienskiemeniai būdvardžiai (green 'žalias' – greener 'žalesnis' – the greenest 'žaliausias'), o visi kiti – sudėtiniu (beautiful 'gražus' – more beautiful 'gražesnis'  – the most beautiful 'gražiausias').

Valų kalboje vartojamas būdvardžių lyginamasis laipsnis, reiškiantis 'toks kaip…'. Jis turi priesagą -ed ir eina po žodelio cyn 'kaip': cyn daled â chawr 'aukštas kaip milžinas'.

 Prieveiksmis 
Prieveiksmiai lietuvių kalboje laipsniuojami panašiai, kaip būdvardžiai: nelyginamasis laipsnis gerai, daug, aukštėlesnysis laipsnis gerėliau, daugėliau (priesaga -ėliau), aukštesnysis laipsnis geriau, daugiau (priesga -iau), aukščiausiasis laipsnis geriausiai, daugiausia (priesaga -iausia(i), visų aukščiausiasis laipsnis visų geriausiai, visų daugiausia (visų + priesaga -iausia(i). Aukščiausiasis ir visų aukščiausiasis laipsniai sudaromi su priesaga -iausiai, jei nelyginamasis laipsnis baigiasi formantu -ai, o su priesaga -iausia – visi kiti prieveiksmiai.

Kaip ir būdvardžių atveju, prieveiksmių laipsniavimas gali būti supletyvus:  'gerai' – better 'geriau' – the best 'geriausiai'. Lietuvių kalboje supletyvių prieveiksmių nėra, tačiau giminingoje latvių kalboje prieveiksmiai ļoti 'labai' ir daudz 'daug' laipsniuojami vairāk 'labiau, daugiau' – visvairāk 'labiausiai, daugiausia'.

 Dalyvis 
Lietuvių kalboje laipsniuojami subūdvardėję neveikiamieji ir reikiamybės dalyviai: tinkamas – tinkamesnis – tinkamiausias, priimtinas – priimtinesnis – priimtiniausias. Sudėtinės subūdvardėjusių dalyvių laipsnių formos (labiau tinkamas, labiausiai tinkamas) laikomos klaida. Tačiau pasakymai Drabužis šiai progai yra labiau tinkamas nei nederamas, Pasiūlymas yra labiau priimtinas nei atmestinas yra taisyklingi, nes tarpusavyje lyginamos (priešinamos) ne keleto, o to paties objekto ypatybės.

Neveikiamuosius dalyvius įprasta laipsniuoti vientisinėmis formomis, bet sudėtinės irgi leistinos: gerbiamas – labiau gerbiamas – labiausiai gerbiamas. Sudėtinės formos įprasčiausios laipsniuojant veikiamuosius dalyvius: vykęs – labiau vykęs – labiausiai vykęs, nors esama subūdvardėjusių veikiamųjų dalyvių, kuriuos galima laipsniuoti vientisiniu būdu – pasiutęs – pasiutesnis – pasiučiausias.

 Daiktavardis 
Lietuvių kalboje daiktavardžiai šiaip jau nėra laipsniuojami, tačiau nedidelė grupė laipsnius įgyti gali: rytai – rytesnis, ryčiau – ryčiausias, ryčiausiai, pietūs – pietesnis, piečiau – piečiausias, piečiausiai, vyras – vyresnis – vyriausias, viršus – viršesnis – viršiausias, galas – galiausiai. Nurodytosios aukštesniojo ir aukščiausiojo laipsnio formos jau yra būdvardžiai arba prieveiksmiai. Lietuvių kalboje daiktavardžių laipsniavimas nėra įprastas kaitybos būdas.

 Kiti atvejai 
Kitos kalbos dalys lietuvių kalboje nelaipsniuojamos, tačiau skaitvardis pirmas ir keletas įvardžių laipsnius įgyti gali: pirmas – pirmesnis – pirmiausias, kitoks – kitokesnis – kitokiausias,, žr. kitokiausių visoks – visokesnis – visokiausias,, žr. visokiausias savas – savesnis – saviausias.

 Išnašos 

Kategorija:Gramatinės kategorijos